**Om apotekavanse 2025**

Maksimal apotekavanse for reseptpliktige legemidler fastsettes av Direktoratet for medisinske produkter, jf. forskrift om legemidler til mennesker (legemiddelforskriften) av 18. desember 2009 nr. 1839.

Følgende maksimale avansesatser (uten merverdiavgift) gjelder fra 1.juli 2019:

* Prosentpåslag på legemiddelets maksimale innkjøpspris 2,0%
* Kronetillegg kr. 29,- per pakning
* Tillegg for A/B-preparater kr. 19,- per pakning
* Kjølevaretillegg - prosentpåslag på legemiddelets maksimale innkjøpspris 0,5%

Maksimal apotekavanse per pakning fastsettes ved at det, ut fra fastsatt maksimal

apotekinnkjøpspris (AIP), først beregnes prosenttillegg og deretter tillegges relevante kronetillegg og gebyr. Maksimal AUP fremkommer ved at maksimal AIP tillegges maksimal avanse. Dersom faktisk AIP (etter at rabatter er trukket fra) er lavere enn fastsatt maksimal AIP, kan likevel apotek ta en utsalgspris lik maksimal AUP.

Det gjelder følgende:

* For reseptpliktige legemidler på spesielt godkjenningsfritak, er tillegget 15 % av faktisk innkjøpspris og kronetillegget kr. 75,00 per pakning, med eventuelt tillegg for A/B-preparater.
* Enkel istandgjøring/oppløsning av ikke bruksferdige reseptpliktige legemidler, inkludert eventuelt vann/oppløsningsmiddel, for hver utlevert pakning kr. 53,00.
* Ved salg av reseptpliktige legemidler i anbrudd, tas den forholdsmessige prisen på anbruddsmengden ut fra utsalgsprisen (ekskl. MVA) for en pakning av passende størrelse med et tillegg på 50 %. I tillegg kan det beregnes et tillegg på kr. 40,00 per pakning. Hvis det ved anbrudd leveres en mengde som svarer til mengden i en markedsført pakningsstørrelse, må det ikke tas høyere pris enn prisen for denne pakningsstørrelsen.
* Delutlevering skjer når kunden kjøper hele pakningen, men apoteket oppbevarer pakningen og deler ut til kunden i porsjoner. Apotek kan ta et gebyr på kr. 48,20 for hver gang apoteket deler ut av legemiddelet til kunden. Apoteket kan ta dette gebyret for hvert legemiddel som deles ut.

Ovennevnte maksimale apotekavanser skal benyttes for godkjente reseptpliktige legemidler og for sera og vaksiner fra Nasjonalt folkehelseinstitutt.

En del reseptpliktige legemidler omsettes i pakninger som er unntatt fra reseptplikt. Bestemmelsene om maksimal apotekavanse gjelder ikke for disse pakningene.

Ved salg som apotekene skal svare merverdiavgift av, kan priser som følger av dette

dokumentet forhøyes med det beløp som merverdiavgiften til enhver tid utgjør.

Alle priser som følger av prisreguleringen, er maksimalpriser.

**Ingen prisregulering av apotektilvirkede legemidler og legemidler til dyr**

Apotektilvirkede legemidler er siden 1. januar 2002 ikke underlagt prisregulering. Dette følger av legemiddelforskriften § 12-4 første ledd. Legemidler til dyr er heller ikke underlagt prisregulering, se forskrift om legemidler til dyr av 8. september 2022 nr. 1573.

For apotektilvirkede legemidler (jf. forskrift om tilvirkning av legemidler i apotek av 26. juni 2001 nr. 738) kan imidlertid Direktoratet for medisinske produkter, i henhold til legemiddelforskriften § 12-4 annet ledd, fastsette maksimalpris til apotek (AIP) og fra apotek (AUP) dersom legemidler av særlige hensyn bør prisreguleres.